《赠相字曾木讷》
宋代·罗公升

仓公造文字，千古疲蠹简。
尔来记草青，颇觉浮伪损。
老曾相心记，乃复凿泥沌。
毫端窥灵台，口角出华衮。
讷虽未成论，木亦不离本。
西游观青原，佳士竞推挽。
的应夸幼妇，不用愁御饭。
道人衡气机，笔置付一莞。
聊持无形字，示子非俗眼。

作者简介：罗公升，字时翁，一字沧洲，永丰（今属江西）人。宋末以军功授本县尉。大父开礼从文天祥勤王，兵败被执，不食死。宋亡，倾资北游燕、赵，与宋宗室赵孟荣等图恢复，不果。回乡隐居以终。有《无名集》、《还山稿》、《抗尘集》、《痴业集》、《北行卷》等，后人合为《沧洲集》五卷。事见本集附录刘辰翁《宋贞士罗沧洲先生诗叙》，清同治《永丰县志》卷二四有传。　罗公升诗，以清金氏文瑞楼钞《宋人小集六十八种·宋贞士罗沧洲先生集》为底本，校以影印文渊阁《四库全书·宋百家诗存·沧洲集》（简称四库本）。